《九月二十二日晓倚楼》
元代·方回

北斗挂楼北，晓柄正指东。
乃知今夕昏，移以招西风。
南州霜未降，九月已过中。
候虫既无声，天犹迟过鸿。
一岁事垂了，吾生将无同。
春草百种死，夏木千林空。
依依墙壁间，独剩残菊丛。
日出万马动，谁其知此翁。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。